ŉ Raaisel omhul seun se doodJason Kruis. Foto: Via Facebook ŉ Tienerseun is Dinsdagoggend in ŉ Johannesburgse hospitaal dood nadat hy met ernstige beserings langs ŉ pad aangetref is. Volgens Alfred, algemene bestuurder van Roadside Boyz wat padbystand bied, was hy kort na middernag eerste op die toneel naby die Malibongwe-afrit op die N1-snelweg in Randburg. “Ek het verbygery en twee tienerseuns in die veld sien staan wat hul arms swaai. Hulle het verbouereerd gelyk. Ek het stilgehou om ondersoek in te stel,” het Alfred, wat verkies om nie sy van te noem nie, Woensdag aan Maroela Media gesê. Hy het gesê die seuns het by hul vriend gestaan wat langs ŉ betonversperring met ŉ erge hoofbesering gelê het. “Die seuns het verduidelik hulle was op pad na hul huis in Florida in Roodepoort toe ŉ swart Ford Ranger-bakkie, met ŉ onbekende aantal mense in, glo stilgehou en hulle op die bakkie gedwing het om hulle, oënskynlik, ŉ saamrygeleentheid aan te bied. Die bestuurder het daarna teen ŉ vaart weggery en aanhou ry tot op die snelweg.” Die bestuurder van die bakkie het na bewering gejaag en by die Malibongwe-afrit beheer oor die voertuig verloor. Die bakkie het deur ŉ sloot geploeg waartydens die oorledene glo uit die bakkie geslinger is of uitgespring het. Hy het geval en sy kop het die betonversperring getref. Die ander twee vriende kon glo daarin slaag om ongedeerd uit die bakkie te spring, alvorens die bakkie van die toneel weggejaag het. Alfred het dadelik ŉ ambulans van ER24 ontbied. Russel Meiring, woordvoerder van ER24, het bevestig ŉ 16-jarige seun is omstreeks 01:00 in ŉ kritieke toestand langs die pad aangetref. “Sy vriende het naby hom gestaan. Hy is op die toneel behandel voordat hy na ŉ hospitaal gehaas is vir mediese behandeling. Daar was geen teken van die bakkie op die toneel nie.” Volgens Alfred het een van die seuns sy ouers ontbied wat hulle kom oplaai het. Alfred het Dinsdag die beseerde seun se ma geskakel en is meegedeel dat hy omstreeks 04:00 aan sy beserings beswyk het. Maroela Media het navraag by die polisie gedoen en wag vir terugvoer oor wat presies gebeur het en watter sake ondersoek word. Die oorledene is intussen as Jason Kruis in die plaaslike media geïdentifiseer.